**Anbefaling for Helse Sør-Øst basert på veileder utarbeidet av Helse Nord og Helse Midt.**

**Regional veileder for organisering av praksisstudier ved koronaepidemien som gjelder for Helse Sør-Øst**

Versjon 2.0

14.07.2020

# 1. Praksisstudier under koronapandemien

Erfaringene fra den første fasen av koronapandemien danner utgangspunktet for ønsket om å utarbeide en regional veileder for praksisstudier under koronapandemien. En lignende veileder er allerede utarbeidet i [Helse Nord](https://helse-nord.no/nyheter/praksisstudier-under-koronapandemien) og [Helse Midt](https://helse-midt.no/PublishingImages/Sider/Praksisstudier-under-koronapandemien/HMN%20Veileder%20for%20praksisstudier%20ifm%20COVID-19%20040620.pdf). Denne veilederen baserer seg på dette arbeidet, samt innspill fra utdanningsinstitusjoner og helseforetak i HSØ.

**Hensikten** med veilederen er å definerer praksisstudier og tilpassing av disse i lys av en beredskapssituasjon. Videre beskrives partenes ansvar og roller. Veilederen kan være et utgangspunkt for å etablere en felles forståelse for hvordan praksisstudiene kan gjennomføres og hvilke tilpasninger som må gjøres av utdanningsinstitusjon og praksissted ved ulike beredskapsnivå. Størrelsen på vår regionen tilsier at det må være lokale avtaler som detaljerer samhandlingen. Veilederen er ment å være til hjelp for vurderinger som må gjøres lokalt, og som en støtte for beredskapslinjen og pandemiutvalg i helseforetakene. Sykdomsutbredelse, størrelse og organisering av praksisstedet og andre lokale forhold er viktig å ta hensyn til når man finner lokale løsninger.

**Målet** er at utdanningsløpene ikke blir forsinket og at læringsutbyttene innfris slik at de ferdige kandidatene har den kompetansen som trengs når de skal ut i arbeidslivet.

# **2. Definisjoner**

## 2.1 Praksisperiode

Praksisstudier utgjør en integrert del av studiet. En praksisperiode er gjerne beskrevet som et emne med egne læringsutbyttebeskrivelser, læringsaktiviteter, samt vurderingsordning som er egnet til å vurdere om læringsutbyttene er oppnådd.

I henhold til *Forskrift om felles rammeplan for helse- og sosialfagutdanninger § 3*, skal utdanningsinstitusjonene forsikre seg om at det tilbys relevante læresituasjoner, kunnskapsbaserte tjenester og kompetente veiledere.

## 2.2 Ordinære eksterne praksisstudier

Dette er normalt veiledede praksisstudier slik som både utdanningsinstitusjonene og praksisstedene kjenner dem, og er i tråd med nasjonale føringer.

## 2.3 Alternative praksisstudier

Hensikten med alternative praksisstudier vil være å opprettholde normert studieprogresjon, når det ikke er mulig å gjennomføre ordinære eksterne praksisstudier. Begrepet tilrettelagt praksis brukes også, og er synonymt med alternativ praksis.

Alternative praksisstudier vil i de fleste tilfeller bety ekstern veiledet praksis i helsetjenesten, ref. definisjonen i pkt 2.2, men med noen tilpasninger. Tilpasningene vil innebære eksempelvis kortere, veiledet praksis (at studentene sikres et minimum antall timer) og at utdanningsinstitusjonene bidrar med komplementerende læringsaktiviteter som sikrer måloppnåelse. Dette forutsetter tett dialog mellom veiledere i praksis og ansatte i utdanningsinstitusjonene. Det er viktig å påpeke at alternativ praksis ikke innebærer å ansette studenter som ordinær arbeidskraft, dette alternativet omtales nærmere under definisjonen arbeidspraksis (pkt 2.4).

Studentene i denne ordningen må påregne å jobbe mer selvstendig for å sikre måloppnåelse. Faglærere fra utdanningsinstitusjonene vil måtte sikre jevnlig veiledning med studentene via digitale verktøy (zoom, teams, skype).

Studentene vil selv være ansvarlige for å dokumentere hvilke læringssituasjoner de har deltatt i, i tråd med læringsutbyttebeskrivelsene for det aktuelle studieprogrammet. Vurdering av om praksisperioden er bestått eller ikke bestått, vil måtte gjøres av faglærer fra utdanningsinstitusjonen i samarbeid med praksisstedets veiledere og/eller leder. Faglærere ved utdanningsinstitusjonene har da ansvar for å gjennomføre regelmessige samtaler, fortrinnsvis med digital løsninger, med studenter, enkeltvis og/eller i gruppe.

I den grad det er mulig, gjennomføres også vurderingssamtaler med veiledere som har grunnlag for å vurdere studentens progresjon. Praksisdokument/vurderingsskjema legges til grunn for midt- og sluttvurdering. Det er viktig at praksisfeltet påtar seg ansvaret med skikkethetsvurdering da de observerer studentens praktiske utøvelse. Utdanningsinstitusjonene bør oppfordres til å benytte digitale løsninger som kan benyttes av praksisfeltet som sikrer samhandlingen.

## 2.4 Arbeidspraksis

Arbeidspraksis er et alternativ som først kan iverksettes når pandemisituasjonen tilsier at hverken ordinær praksis eller alternativ praksis er forsvarlig. Dette er en vurdering som foretak og utdanningsinstitusjon skal gjøre sammen ***før*** studentene eventuelt får tilbud om arbeidspraksis. *Midlertidig forskrift* åpner for at denne type arbeid skal kunne godkjennes som praksisstudier, forutsatt at læringsutbyttene kan innfris.

Arbeidspraksis vil innebære at studentene gis midlertidig ansettelse i foretaket og står til disposisjon for avdelingens ledelse på linje med øvrig helsepersonell. Arbeidsstedet kan ikke, i en slik situasjon, belastes med praksisveiledning utover det som kan regnes som ordinær kollegaveiledning.

Studentene er å regne som medhjelpere underlagt helsepersonells kontroll og tilsyn i samsvar med [§5 i Helsepersonelloven](https://lovdata.no/dokument/NL/lov/1999-07-02-64). Siste års-studenter kan få midlertidig lisens og et merselvstendig ansvar på tjenestestedet, se [informasjon fra Helsedirektoratet](https://www.helsedirektoratet.no/veiledere/koronavirus/autorisasjon-og-spesialistutdanning/soknad-om-lisens-eller-autorisasjon).

Studenter i utdanningsstilling (hovedsakelig ABIOK og jordmor) har allerede et ansettelsesforhold i helseforetaket. Disse vil også kunne omdisponeres fra teori-/praksisstudier til der tjenesten har behov.

Beredskapssituasjonen for koronavirus er en unik mulighet til læring i en krisesituasjon, og læringspotensialet er stort for studentene. Utdanningsinstitusjonenes faglærere vil måtte vurderer måloppnåelse i samarbeid med studentene. De vurderer videre hvilke komplementerende læringsaktiviteter som eventuelt må tilbys.

Lærer fra utdanningen vil måtte følge opp studenten via digitale løsninger når de er i arbeidspraksis. Studenter som er i arbeidspraksis må dokumentere hva de har gjort og antall timer, samt få en bekreftelse fra praksisstedet på at skikkethet er vurdert. Et utkast til hvordan dette kan dokumenteres er vedlagt.

Ved tvil om studentene vil kunne dokumentere et tilstrekkelig antall timer arbeidspraksis tilsvarende praksisperiodens lengde, bør utdanningsinstitusjonen tilby alternative/hensiktsmessig læringspakker i tråd med praksisperiodens emneinnhold.

Helseforetakene bør være kjent med at det vil bli stilt krav til relevans og oppnådde læringsutbytter for at utdanningsinstitusjonen kan godkjenne arbeidspraksis som praksisstudier

## 2.5 Supplerende praksis

Med supplerende praksis i denne veilederen henvises det til ekstraordinære tiltak for studenter som av hensyn til økt beredskapsnivå verken har fått ordinær eller alternativ praksis, og som heller ikke kan dokumentere et tilstrekkelig antall timers arbeidspraksis. Disse gis supplerende praksis i helseforetak og/eller primærhelsetjenesten på *et senere tidspunkt* enn normal progresjon skulle tilsi (eksempelvis i sommerferie eller i forbindelse med fremtidig praksisperiode).

# 3. Kombinasjon av studier og arbeid

Mange studenter er avhengig av inntekter under studiet, og mange helseinstitusjoner er avhengig ekstra arbeidskraft i helger og ferier. Arbeidsavtaler kan kombineres med at studentene er i ordinære eller alternative praksisstudier forutsatt at gjeldende og lokale smittevernregler om kryssing mellom institusjoner og enheter overholdes. Studenter og praksissted må være bevisst på rollene som henholdsvis student og ekstrahjelp.

# 4. Følgende prinsipper legges til grunn for praksisstudiene under koronapandemien

1. **Utfordringer løses på lavest mulig nivå**.

Det vil være ulikt press på helsetjenestene i Helse Sør-Øst. Noen steder vil praksisstudiene kunne gjennomføres på ordinær måte, andre steder er det full stans grunnet omlegging av driften/beredskapssituasjon. En vil også oppleve varierende beredskapssituasjon internt i helseforetakene, mellom klinikker/avdelinger. Det bør derfor avklares lokalt mellom helseforetakene og utdanningsinstitusjon hvordan praksisstudier kan gjennomføres ved de enkelte stedene. Utdanningsinstitusjonene bør oppfordres til dialog med helseforetakene før de avlyser ordinære praksisstudier. I hvilken grad praksisstudiene berøres vil også variere mellom de 20 ulike profesjonsutdanningene, og mellom de ulike studieprogrammene. Utfordringer som *ikke* lar seg løse lokalt, og viktige prinsipielle spørsmål drøftes i Samarbeidsorgan for utdanning (SO). Ved behov løftes slike saker til besluttende organer i Helse Sør-Øst og UH.

1. Ordinære eksterne praksisstudier tilbys til studenter i det omfang det er mulig og forsvarlig, og på en slik måte at flest mulig av studentene får gjennomført praksisstudier i helseforetakene.

Det er svært viktig å få ferdigutdannet personell til samfunnet i rett tid, eventuelle forskyvninger av praksis vil medføre store utfordringer for neste kull av studenter.

1. Dersom det ikke er mulig for tjenesten å tilby ordinær ekstern veiledet praksis, bør det tilstrebes å tilby alternative praksisstudier.
2. Arbeidspraksis er et alternativ som først kan iverksettes når situasjonen tilsier at verken ordinær praksis eller tilrettelagt praksis er forsvarlig.

Dette er en vurdering som foretak og utdanningsinstitusjonene skal gjøre sammen *før* studentene eventuelt får tilbud om arbeidspraksis. Helseforetaket avgjør om det kan tilbys arbeidspraksis. Utdanningsinstitusjonen om det tilfredsstiller kriterier for å kunne kvalifisere arbeidserfaringer som praksisstudier

1. Studenter kan utføre ordinært arbeid i den utstrekning helsetjenesten har behov for det, men studentene skal så langt mulig fullføre utdanningsløpet med vanlig studieprogresjon.

For siste års studenter kan midlertidig lisens være et alternativ og gi et mer selvstendig ansvar på tjenestestedet. 5. og 6. års medisinstudenter har allerede midlertidig lisens. Studentenes eksisterende arbeidsforhold må tas med i vurderingen.

Dersom studenter skal ha to arbeidsforhold må det foretas en individuell risikovurdering med tanke på smitterisiko, og om det bør gjøres noen tiltak for å minimere denne. Studenter må til enhver tid forholde seg til gjeldende regler i helseforetakene vedrørende flere arbeidsforhold.

Arbeidsgiver er ansvarlig for arbeidsforholdet i tråd med ordinære midlertidige ansettelser og at studentene får ordinære arbeidsavtaler, herunder avtaler om deltidsansettelse, ekstravakter o.l.

Slike arbeidsavtaler kan kombineres med at studentene er i ordinære eller alternative praksisstudier, men det er da viktig at studentene og praksisstedet er bevisst på rollene omtalt under punkt 2.3.

# 5. Referanser

[Regjeringen endrer reglene for praksis i høyere utdanning](https://www.regjeringen.no/no/aktuelt/regjeringen-endrer-reglene-for-praksis-i-hoyere-utdanning/id2693955/)

[Midlertidig forskrift om gjennomføring av utdanninger regulert av rammeplan mv. i forbeindelse med utbruddet av Covid -199](https://www.regjeringen.no/contentassets/3f8ff6ffacdc4f72a3eaac0bf841033c/brev-til-institusjoner-om-forskriftsendring-om-praksis.pdf)

[Midlertidig forskrift om gjennomføring av utdanninger regulert av rammeplan mv. i forbindelse med utbruddet av covid-19](https://lovdata.no/dokument/SF/forskrift/2020-03-18-349)

[Forskrift om tilsyn med utdanningskvaliteten i høyere utdanning (studietilsynsforskriften) NY §2-7 - Lovdata](https://lovdata.no/dokument/SF/forskrift/2017-02-07-137)

[Vedtak om forskrift om lisens til helsefaglige studenter - Informasjon til utdanningsinstitusjonene](https://www.helsedirektoratet.no/tema/beredskap-og-krisehandtering/koronavirus/anbefalinger-og-beslutninger/Informasjon%20til%20utdanningsinstitusjonene%20om%20lisens%20til%20helsefaglige%20studenter.pdf/_/attachment/inline/b92367c9-0300-4856-9423-dfadc8df2edb:0dc1540a7be90699172aa16d9a504b47662a51ef/Informasjon%20til%20utdanningsinstitusjonene%20om%20lisens%20til%20helsefaglige%20studenter.pdf)

[Forskrift om studier og eksamener ved Universitetet i Oslo - Universitetet i Oslo](https://www.uio.no/om/regelverk/studier/studier-eksamener/forskrift-studier-eksamener/)

[Midlertidig forskrift om opptak, studier, eksamen og grader - VID vitenskapelige høgskole](https://www.vid.no/nyheter/midlertidig-forskrift-om-opptak-studier-eksamen-og-grader/)

[Midlertidig forskrift om tillegg til forskrift om studier og eksamen ved OsloMet – storbyuniversitetet](https://student.oslomet.no/midlertidig-forskrift-eksamen-oslomet)

[Midlertidig forskrift til LDHs forskrift om studier og eksamen](https://ldh.no/koronavirus/undervisning-og-eksamen/_/attachment/inline/bc8030db-7ba4-4413-b426-e278eb83fe46:8ce1782f89c1c08539ea7bd0cc2d60c56d671f21/Sak%2010-20%20Vedlegg%203%20Midlertidig%20forskrift%20til%20LDHs%20forskrift%20om%20studier%20og%20eksamen.pdf)

[Midlertidig forskrift om tillegg til forskrift om studier og eksamen ved Universitetet i Agder - Universitetet i Agder](https://www.uia.no/om-uia/retningslinjer-og-informasjon-om-koronaviruset/midlertidig-forskrift-om-tillegg-til-forskrift-om-studier-og-eksamen-ved-universitetet-i-agder)

[Midlertidig tillegg til forskrift om opptak, studier og eksamen ved HINN](https://www.inn.no/student/korona-info-studenter/forhold-rundt-eksamen-vaaren-2020/midlertidig-tillegg-til-forskrift-om-opptak-studier-og-eksamen-ved-hinn)

[Midlertidig forskrift NTNU](https://innsida.ntnu.no/eksamen)

[Midlertidig forskrift Høgskolen i Østfold](https://www.hiof.no/om/aktuelt/aktuelle-saker/2020/informasjon-om-coronaviruset.html)

[Midlertidig forskrift som supplerer forskrift om studier og eksamen ved Universitetet i Sørøst-Norge (USN)](https://lovdata.no/dokument/SF/forskrift/2020-03-19-383)